CELEX: C2005/106/61
Language: lt
Date: 2005-04-30 00:00:00
Title: Byla T-56/05 Airijos 2005 m. vasario 8 d. pareikštas ieškinys Europos Bendrijų Komisijai

30.4.2005   
            
            
               LT
            
            
               Europos Sąjungos oficialusis leidinys
            
            
               C 106/28
            
         Airijos 2005 m. vasario 8 d. pareikštas ieškinys Europos Bendrijų Komisijai
   (Byla T-56/05)
   (2005/C 106/61)
   Proceso kalba: anglų
   2005 m. vasario 8 d. Europos Bendrijų Pirmosios instancijos teisme buvo pareikštas Airijos, atstovaujamos D. J. O'Hagen, padedamo Barristers P. Gallagher ir P. McGarry, nurodžiusių adresą dokumentams įteikti Liuksemburge, ieškinys Europos Bendrijų Komisijai.
   Ieškovė Pirmosios instancijos teismo prašo:
   
               —
            
            
               panaikinti (visą arba iš dalies) 2004 m. lapkričio 29 d. Komisijos sprendimą C (2004) 4447 sumažinti paramą iš Sanglaudos fondo projektui Nr. 96/07/61/007 (Dublino regiono vandens tiekimo sistema — 3 etapas), suteiktą 1997 m. gruodžio 15 d. Komisijos sprendimu C(97) 4090 ir sumažinti paramą iš Sanglaudos fondo projektui Nr. 95/07/65/007 (N1 Dunleer — Dundank kelias — 2 etapas), suteiktą 1996 m. liepos 29 d. Komisijos sprendimu C (96) 2113 tokio laikotarpio ir sumų atžvilgiu, kokius nustatys Pirmosios instancijos teismas;
            
         
               —
            
            
               priteisti iš Europos Bendrijų Komisijos bylinėjimosi išlaidas.
            
         Ieškinio pagrindai ir pagrindiniai argumentai
   1997 m. gruodžio 15 d. Komisijos sprendimu C(97) 4090 parama iš Sanglaudos fondo suteikta projektui Nr. 96/07/61/007 (Dublino regiono vandens tiekimo sistema — 3 etapas) Airijoje. 1996 m. liepos 29 d. Komisijos sprendimu C (96) 2113 parama iš Sanglaudos fondo suteikta projektui Nr. 95/07/65/007 (N1 Dunleer — Dundank kelias — 2 etapas), taip pat Airijoje. Ginčijamu sprendimu Komisija sumažino ankstesniais dviem sprendimais suteiktą paramą, remdamasi įvairiais tikrinant šiuos projektus nustatytais pažeidimais. Komisija taip pat nusprendė, kad iš viso neteisingai sumokėti 797 886 EUR, kurie turi būti grąžinti.
   Grįsdama savo ieškinį dėl ginčijamo sprendimo panaikinimo ieškovė pirmiausia tvirtina, kad ginčijamas sprendimas negalioja, nes buvo priimtas nuo svarstymo dienos praėjus daugiau kaip trims mėnesiams, pažeidžiant Reglamento 1386/2002 (1) 18 straipsnio 3 dalį ir Reglamento 1164/1994 (2) II priedo H straipsnio 2 dalį. Ieškovės nuomone, tai yra esminių procedūrinių reikalavimų ir teisinio tikrumo principo pažeidimas.
   Be to, ieškovė tvirtina, kad Komisija teisinio tikrumo principą taip pat pažeidė atgaline data taikydama naujas išlaidų atitikimo reikalavimus gaires, kitaip aiškindama, kas yra „galutinis naudos gavėjas“ ir taip pripažindama išlaidas neatitinkančias reikalavimų, nes jos padarytos pažeidžiant nustatytą terminą. Ieškovės nuomone, tai taip pat pažeidė jos teisėtus lūkesčius.
   Kitas teisinio tikrumo principo pažeidimas, ieškovės požiūriu, buvo atgaline data taikomas naujas vienodo dydžio finansinis pataisymas. Ieškovė tvirtina, kad ši sąvoka pirmą kartą suformuluota ir pateikta 2002 m. Komisijos priimtose gairėse.
   Galiausiai ieškovė tvirtina, kad nauja Komisijos nuostata dėl reikalavimų neatitinkančių išlaidų pakeitimo juos atitinkančiomis išlaidomis praktikos yra dar vienas teisinio tikrumo principo pažeidimas. Ieškovės nuomone, tik 2002 m. priimtose gairėse Komisija nusprendė, kad toks pakeitimas nebeleistinas. Tačiau, ieškovės manymu, ši nuostata negalėjo būti taikoma projektams, prasidėjusiems 1996 ir 1997 metais.
   
      (1)  2002 m. liepos 29 d. Komisijos reglamentas (EB) Nr. 1386/2002, nustatantis išsamias Tarybos reglamento (EB) Nr. 1164/94 įgyvendinimo taisykles dėl Sanglaudos fondo paramos valdymo ir kontrolės sistemų bei finansinių koregavimų atlikimo tvarkos, OL L 130, p. 1.
   
      (2)  1994 m. gegužės 16 d. Tarybos reglamentas (EB) 1164/1994, įsteigiantis Sanglaudos fondą, OL L 130, p. 1.